《谒陆象山先生祠》
清代·傅潢

崇祠孤涌万峰裹，白昼冥冥乱烟锁。客行畏湿此少休，茶灶松房安插妥。

图书万卷藏何处，但见灵台一寸炬。静坐不觉身堕空，乾坤俨另辟门户。

偶噎何至并食弃，勿怪纷纷来群议。虽有功臣如姚江，已成铁案难翻异。

大江东去路日苦，泥陷沙沈讵堪数。果得惺惺常此居，亦胜荒芜一片土。

作者简介：傅潢，字星北，一字小泉，贵筑人。嘉庆辛未进士，历官全州知州。有《一朵山房诗集》。